[{"text_idx": "#000003", "text": "Molly, sy\u2019n brentis dyslecsig, wedi\u2019i hysbrydoli i helpu plant ag anghenion dysgu"}, {"text_idx": "#000004", "text": "Postiwyd ar January 4, 2022 gan karen.smith"}, {"text_idx": "#000005", "text": "Molly Tanner, sy\u2019n brentis, yn defnyddio\u2019i phrofiad personol o ddyslecsia i gefnogi plant sydd ag anghenion dysgu ychwanegol."}, {"text_idx": "#000007", "text": "Mae profiad personol Molly Tanner o ddysgu a hithau\u2019n ddyslecsig wedi ei hysbrydoli i fod yn gynorthwyydd addysgu sy\u2019n cefnogi plant ag anghenion dysgu ychwanegol yn Ysgol Tregw\u0302yr ger Abertawe lle mae\u2019n brentis."}, {"text_idx": "#000008", "text": "Chafodd Molly, 23, sy\u2019n byw yn y ddinas, ddim diagnosis llawn o ddyslecsia tan yr haf eleni ond dydi hynny ddim wedi lleihau ei hawydd i gefnogi plant yn y Cyfleuster Addysgu Arbenigol yn yr ysgol. Mae hi\u2019n cefnogi disgyblion blwyddyn naw sydd a\u0302 gwahanol anghenion dysgu ychwanegol."}, {"text_idx": "#000009", "text": "Trefnwyd i Molly gael asesiad diagnostig ar gyfer dyslecsia trwy ddarparwr ei phrentisiaeth, Coleg Gw\u0302yr Abertawe, fel rhan o\u2019r gefnogaeth sydd ar gael i brentisiaid."}, {"text_idx": "#000010", "text": "\u201cRwy wrth fy modd yn gweithio gyda\u2019r plant,\u201d meddai. \u201cRoedd gen i gynorthwyydd addysgu pan ro\u2019n i yn yr ysgol ac rwy eisiau rhoi rhywbeth yn o\u0302l. Gofynnais i mi fy hun: \u2018Pan o\u2019n i yn yr ysgol, sut fyddwn i wedi hoffi cael fy nhrin gan rywun hy\u0302n na fi?\u2019"}, {"text_idx": "#000011", "text": "\u201cMae rhai plant yn teimlo embaras am fod ganddynt gynorthwyydd addysgu ond rwy\u2019n gallu dweud wrthyn nhw fy mod i wedi bod lle maen nhw nawr. Cael cynorthwyydd addysgu oedd y peth gorau erioed i mi achos fyddwn i ddim ble rydw i heddiw heb gael rhywun wrth fy ochr bryd hynny."}, {"text_idx": "#000012", "text": "\u201cMae hon yn swydd berffaith i mi achos mae gweld plant yn symud ymlaen a\u0302\u2019u dysgu ac yn gwneud ffrindiau newydd yn rhoi boddhad mawr i mi."}, {"text_idx": "#000013", "text": "\u201cRwy wedi llwyddo i fod yn gynorthwyydd addysgu diolch i un o athrawon yr ysgol gynradd, tiwtoriaid personol a ffrind i\u2019r teulu, Nicola Evans, a oedd bob amser yn credu ynof i ac yn fy helpu i gyrraedd y nod."}, {"text_idx": "#000014", "text": "\u201cRoedd Nicola\u2019n arfer dweud \u2018Byddi di bob amser yn cyrraedd dy nod, Molly, ond bydd yn cymryd ychydig mwy o amser i ti. Paid byth a\u0302 rhoi\u2019r gorau iddi\u2019. Gwaetha\u2019r modd, bu farw Nicola eleni heb fy ngweld yn gorffen fy nghwrs.\u201d"}, {"text_idx": "#000015", "text": "Bu Molly\u2019n gweithio yn yr ysgol ers bron ddwy flynedd ac mae\u2019n gobeithio cwblhau ei Phrentisiaeth mewn Cefnogi Addysgu a Dysgu mewn Ysgolion, a ddarperir gan Goleg Gw\u0302yr Abertawe, yn gynnar yn 2022."}, {"text_idx": "#000017", "text": "Mae gan Molly uchelgais hirdymor i weithio mewn ysgol arbennig ac mae\u2019n annog pobl ifanc eraill sydd ag anghenion dysgu ychwanegol i ddewis prentisiaeth pan fyddant yn gadael yr ysgol."}, {"text_idx": "#000018", "text": "\u201cRwy\u2019n teimlo i mi gael llawer mwy o gefnogaeth yn gwneud prentisiaeth nag y byddwn i wedi ei chael ar gwrs prifysgol,\u201d meddai. \u201cAr ben hynny, rwy wedi cael y profiad o weithio wrth ddysgu ac rwy\u2019n cael cefnogaeth wych gan Emma Davies yng Ngholeg Gw\u0302yr Abertawe. Fyddwn i ddim wedi symud ymlaen mor bell hebddi hi.\u201d"}, {"text_idx": "#000019", "text": "Dywedodd Emma, dolen gyswllt anghenion dysgu ychwanegol Coleg Gw\u0302yr Abertawe ym maes dysgu seiliedig ar waith: \u201cMae Molly\u2019n credu mor angerddol yn yr hyn y mae\u2019n ei wneud gan fod ei phrofiad hi ei hun yn golygu bod ganddi empathi a\u0302\u2019r disgyblion y mae\u2019n eu cefnogi."}, {"text_idx": "#000020", "text": "\u201cAllaf i ddim meddwl am neb sy\u2019n fwy addas i weithio mewn ysgol oherwydd mae\u2019n ymroi yn llwyr i\u2019w gwella ei hun a helpu ei dysgwyr.\u201d"}, {"text_idx": "#000022", "text": "Ychwanegodd Rachel Searle, pennaeth dysgu seiliedig ar waith yng Ngholeg Gw\u0302yr Abertawe: \u201cRy\u0302n ni\u2019n credu\u2019n gryf mewn sicrhau bod pob prentis yn cael y gefnogaeth y mae arnyn nhw ei hangen i lwyddo yn eu prentisiaeth, yn eu gwaith ac wrth ddatblygu eu gyrfa yn y dyfodol."}, {"text_idx": "#000023", "text": "\u201cRy\u0302n ni wrth ein bodd bod Molly wedi symud ymlaen mor dda ac ry\u0302n ni\u2019n dymuno pob llwyddiant iddi gyda\u2019i huchelgeisiau o ran gyrfa.\u201d"}, {"text_idx": "#000024", "text": "Yn ddiweddar, canmolwyd y coleg mewn arolygiad gan Ofsted am sicrhau bod rhaglenni prentisiaethau yn hygyrch ac yn uchelgeisiol i bob dysgwr, gan gynnwys rhai ag anghenion dysgu ychwanegol ac anableddau."}, {"text_idx": "#000026", "text": "\u201cMae stori Molly yn dangos sut y mae\u2019r gefnogaeth a gafodd wrth ddysgu wedi ei harwain i wneud prentisiaeth lle gall ddefnyddio\u2019i phrofiadau i sicrhau boddhad mawr yn y gwaith."}, {"text_idx": "#000028", "text": "\u00ab Jessica, a fu\u2019n brentis, yn cyflogi prentisiaid yn ei salon ei hunan erbyn hyn \u2014\nCyflogwyr, dysgwyr a hyfforddwyr yn dod ynghyd ar gyfer yr Wythnos Brentisiaethau \u00bb"}]